Document ID: 32004R0602

32004R0602
L 097/30
JURNALUL OFÍCIAL AL UNIUNII EUROPENE
REGULAMENTUL (CE) NR. 602/2004 AL CONSILIULUI
din 22 martie 2004
de modificare a Regulamentului (CE) nr. 850/98 în ceea ce privește protejarea recifelor de corali din ape adânci împotriva efectelor pescuitului prin traulare într-o zonă situată în nord-vestul Scoției
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
întrucât:
(1)
Articolul 2 din Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în cadrul politicii comune în domeniul pescuitului (2) prevede că politica comună în domeniul pescuitului urmează principiul de precauție prin adoptarea măsurilor pentru minimizarea repercusiunilor activităților de pescuit asupra ecosistemelor marine.
(2)
Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine (3) stabilește restricții privind utilizarea uneltelor de remorcare la adâncime.
(3)
Conform rapoartelor științifice recente și, în special, a rapoartelor Consiliului Internațional pentru Explorare Marină, s-au descoperit și s-au localizat în detaliu colonii de corali în ape adânci (Lophelia pertusa) într-o zonă din nord-vestul Scoției care se află sub jurisdicția Regatului Unit. Aceste colonii, numite „Darwin Mounds”, par să se afle într-o stare bună de conservare, dar prezintă semne de degradare cauzate de operațiunile de pescuit prin traulare la adâncime.
(4)
Rapoartele științifice arată că aceste tipuri de colonii constituie habitate ce găzduiesc importante comunități biologice foarte diversificate. Multe foruri consideră că aceste habitate necesită o protecție prioritară. În special, Convenția pentru protejarea mediului marin al Atlanticului de nord-est (Convenția OSPAR) a inclus recent recifele de corali din apele adânci pe lista habitatelor în pericol.
(5)
Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică include recifele din habitatele naturale de interes comunitar a căror conservare necesită desemnarea unor zone speciale de conservare (4). Regatul Unit și-a exprimat oficial intenția de a desemna „Darwin Mounds” drept zonă specială de conservare, în scopul protejării acestui tip de habitat, ca răspuns la obligațiile care îi revin în temeiul directivei menționate.
(6)
Conform datelor științifice disponibile, repararea daunelor cauzate coralilor de uneltele de traulare remorcate pe fundul mării este fie imposibilă, fie foarte dificilă și lentă. Prin urmare, este necesar să se interzică utilizarea traulelor de adâncime și a uneltelor similare în vecinătatea zonei „Darwin Mounds”.
(7)
Prin urmare, Regulamentul (CE) nr. 850/98 ar trebui modificat în consecință,
ADOPTĂ PREZENTUL REGULAMENT:
Articolul 1
La articolul 30 din Regulamentul (CE) nr. 850/98 se adaugă următorul alineat:
„(4) Se interzice navelor utilizarea oricărui traul de adâncime sau a uneltelor de remorcare similare ce operează pe fundul mării în zona delimitată printr-o linie care unește următoarele coordonate:
59°54′ latitudine nordică
6°55′ longitudine vestică
59°47′ latitudine nordică
6°47′ longitudine vestică
59°37′ latitudine nordică
6°47′ longitudine vestică
59°37′ latitudine nordică
7°39′ longitudine vestică
59°45′ latitudine nordică
7°39′ longitudine vestică
59°54′ latitudine nordică
7°25′ longitudine vestică.”
Articolul 2
Prezentul regulament intră în vigoare la 23 august 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 martie 2004.

Labels: 18
6
20